
Til:

Universitetsstyret

Møtedato:

17. juni 2004

Arkivref.:

200402683-6/GGO2/420

Ny paragraf (§ 5 a.) i forskrift for graden  PhD ved Universitetet i Tromsø, samt Retningslinjer for administrering av PhD-emner ved Universitetet i Tromsø 

Bakgrunn

For å sikre en mest mulig effektiv saksbehandling ved etablering av nye PhD-emner og ved gjennomføring av PhD-kurs, ble fakultetene/NFH, Studieavdelinga og Studentsamskipnaden i brev av 19. mai (DL 200402683-1) bedt om å vurdere retningslinjer for administrering av PhD-emner ved UiTø samt skjema til bruk ved hhv. søknad om registrering av nye PhD-emner og ved søknad om opptak til PhD-emner. 

Enhetene ble bedt om å vurdere følgende foreslåtte retningslinjer: 

§ 1 Retningslinjer for hvilke kategorier studenter som kan følge PhD-kurs ved UiTø, og krav vedrørende betaling av semesteravgift

· Kategori 1: Personer tatt opp på PhD-program ved UiTø. Studenter i denne kategorien avkreves ikke semesteravgift. 

· Kategori 2: Personer som er ansatt i stipendiatstilling ved UiTø, men som ennå ikke er tatt opp på PhD-program. Studenter i denne kategorien avkreves ikke semesteravgift.

· Kategori 3: PhD-studenter fra andre universitet. Studenter i denne kategorien avkreves ikke semesteravgift.

· Kategori 4: Studenter og gjesteforskere ved UiTø som ikke er tatt opp på PhD-program. Studenter i denne kategorien må ha betalt semesteravgift for å kunne ta eksamen. 

Studententer i kategori 2, 3 og 4 skal legges inn i kategorien PH-TEMP – en kategori som gis en tidsavgrenset varighet på 1 semester.  

Dersom det er begrenset antall plasser på et PhD-kurs prioriteres søkere i rekkefølgen kategori 1 – 4. Rangering/prioritering av søkere skjer på fakultetsnivå. 

§ 2 Søknad om opptak til PhD-emne - krav til dokumentasjon av kvalifikasjoner

· Studenter i samtlige kategorier (1-4) må søke om opptak til PhD-emne. Vedlagte skjema skal benyttes. Samtlige søkere må oppgi navn, adresse og personnummer (i tillegg til emnekode på kurset de søker om opptak på).

· Studenter i kategori 1 er allerede registrert i FS ved UiTø, og behøver derfor ikke legge fram dokumentasjon på sine kvalifikasjoner. 

· Studenter i kategori 2, 3 og 4 må dokumentere sine kvalifikasjoner som følger:

· Studenter i kategori 2: Bekreftet kopi av tilsettingsbrev.

· Studenter i kategori 3: Bekreftelse fra hjemmeinstitusjon på at de er tatt opp på et PhD-program.

· Studenter i kategori 4: Må legge ved bekreftelse (i form av bekreftet kopi) på (minimum) bestått mastergradsstudium. 

§ 3 Saksgang og frister 

· 3 måneder før kursstart skal PhD-emner være godkjent på fakultetsnivå. Nye emner må meldes til Studieavdelinga på skjema slik at emnekode kan registreres i FS. 

· 6 uker før kursstart må søknad om plass på kurset være sendt til Studieavdelinga. Studenter skal benytte vedlagte søknadsskjema, og eventuelle vedlegg må følge søknaden. 

· 4 uker før kursstart sender Studieavdelinga liste over samtlige søkere til forsknings​administrasjonen ved det fakultet som arrangerer kurset. 

· 2 uker før kursstart sender fakultetet ei liste over søkere som har fått plass på kurset til Studieavdelinga. 

· Før kursstart utarbeider Studieavdelinga eksamensliste og sensurskjema og sender dette til fakultetet.

· Så snart som mulig etter at kurset er avsluttet sender fakultetet ferdig utfylt sensurskjema til Studieavdelinga. 

****

Enhetene er jevnt over positive til de foreslåtte retningslinjene. Enkelte fakultet har imidlertid kommet med forslag til konkrete endringer i teksten, og de spesifikke tilbakemeldingene er oppsummer i det følgende:  

Studieavdelinga:

Har ingen merknader.

SV-fak:

Foreslår følgende endring i §1, kategori 4: Forskere og vitenskapelig tilsatte ved eksterne forskningsinstitusjoner, universitet og høgskoler som ikke er tatt opp på PhD-program. Deltagere i denne kategorien må enten ha betalt semesteravgift ved UiTø eller kursavgift for å kunne ta eksamen. Den foreslåtte endringen begrunnes med at det opprinnelige forslaget slik SV-fak vurderer det utelater mange relevante eksterne deltagere. 

Foreslår følgende endringer i § 3:

· Kulepunkt 1: Foreslår å endre frist for når nye emner må være godkjent fra 3 måneder til 6 uker. Forslaget begrunnes med at man ikke ønske å registrere nye emner i FS som det senere viser seg at man ikke kan arrangere for eksempel av økonomiske grunner. Dette er særlig aktuelt i vårsemesteret der gjennomføring av kurs ikke kan bestemmes endelig før etter at fakultetsbudsjettet er vedtatt i januar/februar. 

· Kulepunkt 2: Foreslår å endre fristen for å søke plass på PhD-kurs fra 6 uker til 4 uker før kursstart. Forslaget begrunnes med at fristen på 6 uker gir fakultetet for liten fleksibilitet; den er for kort på store PhD-kurs og for lang på korte kurs. 

Foreslår følgende endring i skjema for søknad om opptak til PhD-kurs: 

· ”Søknadsfrist: 6 uker før kursstart” erstattes med Søknadsfrist: Se kursbeskrivelse [Dette er i tråd med den foreslåtte endringen av §3, kulepunkt 2.]

· Pkt. 3 Eksamensmelding. Siste kolonne, hvor søker skal krysse av (ja/nei) for hvorvidt han/hun skal følge undervisning dette semesteret, foreslås fjernet. Dette begrunnes med at de aller fleste PhD-kurs som arrangeres av Sv-fak har obligatorisk oppmøte.

Med-fak:

Har følgende merknad til §1: 

· Ved forskerkursene arrangert ved Med-fak deltar bl.a. også leger som er ansatt ved sykehus eller som er i allmenpraksis. Denne typen deltagere faller ikke inn i noen av de fire kategoriene som er definert i de foreslåtte retningslinjene. Dette er uheldig med tanke på at de kan bli PhD-studenter ved Med-fak på et senere tidspunkt.

· Leger ansatt ved UNN, og som allerede har disputert, er også aktuelle deltagere på PhD-kurs ved Med-fak, men er utelukket slik retningslinjene nå er utformet.

· Med-fak mener det bør åpnes for at mastergradsstudenter skal kunne følge PhD-kurs dersom de kan godtgjøre et begrunnet behov. 

· Fakultetet etterlyser søknadsskjema i engelsk versjon.

Hum-fak:

Slutter seg til merknadene fra SV-fak mht. §1 Kategorier og §3 Saksgang og frister. 

Jur-fak:

Har ingen merknader. 

Mat-nat-fak:

Har ingen merknader. 

NFH:

Har ikke kommet med noen merknader.

****

I tillegg er det innhentet informasjon fra Universitetet i Oslo vedrørende eventuelle restriksjoner på hvilke studentkategorier som gis anledning til å følge PhD-emner. UiO opplyser at det er overlatt til fakultetene å vurdere dette spørsmålet. Som en konsekvens er det i noen tilfeller åpner for at også mastergradsstudenter kan følge PhD-emner, mens denne studentgruppa i andre tilfeller er utestengt. 

****

I det foreliggende saksframlegget har enhetenes merknader i stor utstrekning blitt tatt til følge: 

· Det åpnes for at fakultetene i den grad det er tilgjengelige plasser på et PhD-emner kan tillate andre grupper studenter å følge emnene. Det åpnes imidlertid i denne omgang ikke for at mastergradsstudenter kan følge PhD-kurs. Dersom erfaring viser at denne avgrensningen faller uheldig ut, vil det kunne bli aktuelt å endre dette punktet i en forestående revisjon av PhD-forskriften i løpet av høstsemesteret. 

· Det er knappet noe inn på fristene for innmelding av nye PhD-emner og påmelding til PhD-emner, dok ikke i så stor grad som bl.a. SV-fak og Hum-fak ønsket. Så knappe frister som disse to fakultetene ønsket vil medføre et uforholdsmessig stort arbeidspress på enhetene i Sentraladministrasjonen, og de justerte fristene må anses å være et brukbart kompromiss for alle parter. Ettersom saksgang og frister ikke tas inn i selve forskriften vil det være en forholdsvis enkel sak å endre på disse elementene dersom erfaringen viser at de er uhensiktsmessige.

Etter å ha vært i dialog med jurist i Sentraladministrasjonen er det klart at forhold som regulerer studenters plikter og rettigheter må foreligge i form av forskrift, og det er derfor nødvendig å splitte de retningslinjene som enhetene fikk til gjennomlesing i en ”forskriftsdel” og en ”retningslinje-del”. Forskriftsdelen foreslått tatt inn som en ny paragraf i den vedtatte forskrift for graden PhD ved Universitetet i Tromsø. 

Med utgangspunkt i ovenstående drøfting fremmes derfor følgende

forslag til vedtak: 

1)Forskrift for graden PhD ved Universitetet i Tromsø (vedtatt av styret ved Universitetet i Tromsø 19. juni 2003, og med endringer 18. september 2003) gis følgende tillegg: 

§ 5 a. OPPTAK TIL PhD-EMNER

Følgende kategorier studenter kan følge PhD-kurs ved UiTø

· Kategori 1: Personer tatt opp på PhD-program ved UiTø. Studenter i denne kategorien avkreves ikke semesteravgift. 

· Kategori 2: Personer som er ansatt i stipendiatstilling ved UiTø, men som ennå ikke er tatt opp på PhD-program. Studenter i denne kategorien avkreves ikke semesteravgift. 

· Kategori 3: PhD-studenter fra andre universitet. Studenter i denne kategorien avkreves ikke semesteravgift. 

· Kategori 4: Personer med minimum avlagt mastergrad (eller tilsvarende) som ikke er tatt opp på PhD-program. Deltagere i denne kategorien må ha betalt semesteravgift ved UiTø (og eventuell kursavgift) for å kunne ta eksamen.

Dersom det er begrenset antall plasser på et PhD-kurs prioriteres søkere i rekkefølgen kategori 1 til kategori 4. Rangering/prioritering av søkere skjer på fakultetsnivå. 

Studenter i samtlige kategorier (1-4) må søke om opptak til PhD-emne på dertil utarbeidet søknadsskjema. 

2) Nåværende §5 i PhD-forskriften gis ny overskrift, og endres fra ”Opptak” til ”Opptak til PhD-program”. 

3) Vedlagte retningslinjer for administrering av PhD-emner ved UiTø vedtas innført.  
4) Vedlagte skjema til bruk ved søknad om opptak til PhD-kurs ved Universitetet i Tromsø vedtas innført. 

5) Vedlagte skjema til bruk ved registrering av data om PhD-emner ved Universitetet i Tromsø vedtas innført.  

Tromsø, 07.06.2004

	Arne Benjaminsen
	

	Universitetsdirektør
	Geir Gotaas

	
	Fungerende nestleder, Forskningsavd.


Vedlegg: 

· Retningslinjer for administrering av PhD-emner ved Universitetet i Tromsø.

· Skjema til bruk ved søknad om opptak til PhD-emner ved Universitetet i Tromsø. 

· Skjema til bruk ved registrering av data om PhD-emner ved Universitetet i Tromsø.  

